দেশের মানুষের বেতনের টাকা তুলতে যেন সমস্যা না হয় এমন ব্যবস্থা নিতে রিজার্ভ ব্যাঙ্কে নির্দেশ কেন্দ্রের। আর সেই নির্দেশ মেনে ১০টি ব্যবস্থা নিল শীর্ষ ব্যাঙ্ক। ১ ডিসেম্বর থেকে ৭ ডিসেম্বর, মাসের প্রথম সপ্তাহে যাতে গ্রাহকদের কোনও সমস্যা না হয় সে কারণে সব ব্যাঙ্ককেই কয়েকটি নির্দেশ পাঠিয়েছে রিজার্ভ ব্যাঙ্ক।
১। বুধবার সন্ধ্যা থেকেই সব ব্যাঙ্কে বেশি করে নগদ টাকা ঢুকিয়ে দেওয়া হয়েছে।
২। বেতনের টাকা তোলার সুবিধা করে দিতে ৭ ডিসেম্বর পর্যন্ত এইভাবে বেশি নগদ দেওয়া হবে সব ব্যাঙ্ককে।
৩। যে ব্যাঙ্কে বেতন ও পেনশন অ্যাকাউন্ট বেশি সেখানে দৈনিক প্রয়োজনের তুলনায় ২০ থেকে ৩০ শতাংশ নগদ পাঠানো হবে।
৪। বেতন ও পেনশন অ্যাকাউন্ট সামলানোর জন্য সব ব্যাঙ্কের সব শাখায় পর্যাপ্ত কর্মী রাখতে হবে।
৫। যাদের এখনও ব্যাঙ্ক অ্যাকাউন্ট নেই তাদের জন্য বিশেষ ক্যাম্প করতে হবে। সেখানে নতুন অ্যাকাউন্ট খোলা যাবে।
৬। বেতনের জন্য আগামী এক সপ্তাহ সব ব্যাঙ্কে পর্যাপ্ত নগদ সরবরাহ করা হবে।
৭। আপাতত ২০০০ টাকার নোট ছাপা বন্ধ রাখা হয়েছে। সব টাঁকশালে বেশি করে ৫০০ টাকার নোট ছাপানো হচ্ছে।
৮। ব্যাঙ্কে টাকা তোলার জন্য যাতে কোনও গোলমাল না হয়, তা নিশ্চিত করতে এবং গোলমাল হলে তা সামলানোর জন্য সব ব্যাঙ্কের সব শাখায় পর্যাপ্ত ব্যবস্থা রাখতে হবে।
৯। বেশি বেশি করে ৫০০ টাকার নোট পাঠানো শুরু করেছে রিজার্ভ ব্যাঙ্ক। বুধবার সন্ধ্যা থেকেই সেই প্রক্রিয়া শুরু হয়েছে।
১০। গত দু’দিন ধরে নগদ সরবরাহ কমিয়ে দিয়ে ১ থেকে ৭ ডিসেম্বর পর্যন্ত নগদের জোগান বাড়ানোর পরিকল্পনা নেওয়া হয়। সেই মতোই এই দু’দিন নগদ টাকার টানাটানি ছিল সব ব্যাঙ্কে।